Molly house
U Engleskoj 18. stoljeća, molly house je bila gostiona ili privatna prostorija u kojoj su se okupljali gejevi ili travestiti u svrhu socijalizacije ili potrage potencijalnog seksualnog partnera. Molly house je preteča nekih vrsta sadašnjih gejskih barova.

Povijest

Pojam molly se u Engleskoj 18. stoljeća koristio za efeminiranog, gotovo u pravilu homoseksualnog muškarca. Mollyji, i ostali pripadnici trećeg spola, bili su preteče šire skupine "homoseksualnih" identiteta u 20. i 21. stoljeću.

Najpoznatija molly house bila je Margaret Clap ili Mother Clap u Holbornu, dijelu Londonskog središta, koja je bila otvorena dvije godine, od 1724. do 1726.

Posjetitelji molly housea predstavljali su zaokruženu supkulturu u Engleskoj onog doba. Oni su sebe smatrali ženskim osobama, koristili ženska imena, ponašali se feminizirano i oponašali su ženski govor. Održavani su često i "obredi vjenčanja" između mollyja i njegovog muškog ljubavnika kako bi se formaliziralo njihovo partnerstvo i vjernost.

Ponekad su se izvodile ritualizirane predstave zvane lažni porodi (eng.: mock birth ili lying in). Tom prilikom je molly odjeven u u spavačicu i smješten na stolici glumio porod asistiran od drugih mollyja koji su glumili primalje. Ritual je završavao "rođenjem" drvene lutke koja je predstavljala novorođenče. Ovaj je ritual gotovo sigurno potjecao od kuvade ili muških babinja i imao je ulogu smanjenja snažnog stresa pod kojim je ova društvena skupina živjela .

U Engleskoj onog doba, prakticiranje analnog snošaja se kažnjavalo smrtnom kaznom na temelju zakona Buggery Act iz 1533.. Mnogi sudski zapisnici onog doba koji opisuju sudske postupke i presude na temelju Buggery Acta predstavljaju važne dokaze o postojanju i običajima molly housea.
Iako su molly house postojale kroz cijelo 18. i početak 19. stoljeća, poneki od njih i djelomično javno, vlasnici su vrlo često zakonski gonjeni. Homoseksualci osuđeni da budu svezani na stup srama pojavljuju se u sudskim spisima vrlo često, čak jedan slučaj tjedno, kroz cijelu sredinu 18. stoljeća. Presude za sodomiju u Londonu rezultirale su čestim smrtnim kaznama vješanjem u selu Tyburnu, u kojem su se tradicionalno izvršavale smrtne presude za londonsko područje.

Literatura

LGBT historija